L'avinguda 9 d’Octubre celebra este dijous de vesprada la gran festa del comerç local
27 d’octubre 2022

![](/media/fayivdan/c1_mini_m1_granfiestacomerciolocal_jornada1.jpg?width=850&height=637.5)

L'avinguda 9 d’Octubre va concitar este dimecres l'atenció de la ciutadania en la primera jornada de la campanya _Sent el comerç de la teua ciutat, la gran festa del comerç_, posada en marxa per l'Associació de Comerciants 9 d'Octubre i l'Ajuntament de Sagunt, a través del departament de Comerç i Mercats, en col·laboració amb la Cambra de Comerç de València.

Este vial va començar el dia amb 2.000 bosses de paper penjades dels arbres en les quals la ciutadania podia trobar regals, descomptes i premis de fins a 150 euros. En el punt de _check-point_, que va ser un formiguer de gent durant pràcticament tot el dia, amb cues per a canviar-les per bons de descomptes i altres promocions, es comprovava quins eren els premis que havien tocat.

Hi van estar l'alcalde de Sagunt, Darío Moreno, i la regidora delegada de Comerç i Mercats, Ana María Quesada, així com altres membres de l'equip de govern municipal i de la Corporació, convidats personalment per l’edil del ram, que va voler agrair els grups polítics i portaveus que s’hi van personar la seua assistència, que **«simbolitza el suport de la Corporació al comerç de proximitat i en este cas a esta campanya»**.

**«Considere que és important per al comerç de proximitat la unitat política entorn de la importància i la rellevància que té el comerç per a la nostra ciutat»**, va puntualitzar la regidora.

Esta vesprada se celebrarà _La gran festa del comerç_, una jornada festiva en la qual es decorarà l'avinguda, es tallarà al trànsit la mateixa per a major comoditat de les persones assistents, i en què també els comerços decoraran les seues façanes i aparadors. Així mateix, es comptarà amb música en directe per a amenitzar la vesprada i serà també quan les persones agraciades podran canviar els seus premis obtinguts ahir. **«Esperem que esta vesprada puguen gaudir de les seues compres i de l'ambient festiu que hi haurà en l'avinguda 9 d’Octubre»**, ha manifestat Quesada.

**«És molt d'agrair el boníssim acolliment per part de la ciutadania a esta acció comercial i igualment agraïm la paciència i l'amabilitat que han mostrat en tot moment, malgrat les llargues esperes»**, ha afegit la edil de Comerç i Mercats.

D'altra banda, s'instal·laran sengles pantalles gegants en el Triangle Umbral i en l'encreuament amb l'avinguda Jerónimo Roure, a l'altura de la Unión Musical Porteña, en les quals es projectarà el vídeo promocional de la campanya, i es comptarà amb el tren turístic, que traslladarà la gent des de diferents punts del municipi.

Esta festa del comerç local té per objectiu animar l'activitat comercial detallista en el municipi mitjançant la dinamització de zones comercials, posar en valor el comerç local, donar-li visibilitat, donar suport al seu paper dins del teixit productiu local, incentivar la visita del públic consumidor, rellançar el consum de proximitat i fidelitzar la clientela. La iniciativa compta amb un pressupost de 22.000 euros, IVA inclòs.

Un centenar de comerços minoristes són els que s'han sumat a esta actuació, però també s'ha convidat a tot el comerç de l'àrea i del municipi a prendre part en estes dos jornades amb la intenció de potenciar el teixit comercial de Sagunt.

Les aportacions per a posar en marxa esta acció han correspost a la Secretaria d'Estat de Comerç del Ministeri d'Indústria, Comerç i Turisme, que gestiona la partida del fons FEDER de la Unió Europea destinada a este sector en col·laboració amb Cámara Valencia, amb 10.000 euros; l'Ajuntament de Sagunt, a través de la delegació de Comerç i Mercats, que aporta 6.000 euros; i l'Associació de Comerciants 9 d'Octubre, que aporta els 6.000 restants fins a completar els 22.000 amb els quals ha sigut dotada la campanya. No obstant això, a banda d'això, els comerços han aportat també a títol particular diners per als premis de les bosses.

![](/media/uwif50d2/c2_granfiestacomerciolocal_jornada1.jpg?width=850&height=637.5)

*   [](http://www.facebook.com/sharer.php?u=https://aytosagunto.es/va/actualitat/la-gran-festa-del-comerc-local-1a-jornada-sagunt-2022-10-27/ "Facebook")
*   [](http://twitter.com/share?url=https://aytosagunto.es/va/actualitat/la-gran-festa-del-comerc-local-1a-jornada-sagunt-2022-10-27/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-gran-festa-del-comerc-local-1a-jornada-sagunt-2022-10-27/ "Linked In")
*   [](mailto:?body=https://aytosagunto.es/va/actualitat/la-gran-festa-del-comerc-local-1a-jornada-sagunt-2022-10-27/)